אבי כהן (בלם)

**אבי כהן** (14 בנובמבר 1956 – 29 בדצמבר 2010) היה כדורגלן ישראלי ששיחק בעמדת הבלם. מהשחקנים הבולטים בישראל בשנות ה-70 וה-80. ב-1979 היה לכדורגלן הישראלי הראשון ששיחק באנגליה, כשעבר לקבוצת ליברפול, עימה זכה ב-1981 בגביע אירופה לאלופות. נחשב לאחד משחקני ההגנה הגדולים בתולדות הכדורגל הישראלי. לאחר שפרש ממשחק עסק באימון ובשנותיו האחרונות היה יו"ר ארגון שחקני הכדורגל בישראל.

## קורות חייו
כהן נולד במצרים, לאחר מלחמת סיני. אביו, משה, שימש כמאמן קבוצת הכדורסל של מכבי קהיר. שנה לאחר מכן עלתה משפחתו לישראל. תחילה התיישבה המשפחה בנהריה, בהמשך עברה לשכונת אבו כביר בתל אביב, ולבסוף התיישבה בשנת 1962 בשכונת רמת השקמה ברמת גן.

כהן הצטרף בשנת 1965, בגיל תשע, לקבוצת הילדים של מכבי תל אביב, שהתאמנה בתקופה זו בפארק הלאומי ברמת גן. מאמנו הראשון היה יהודה ליבני. בהמשך שיחק במחלקת הנוער, ובעונת 1973/1974 הופיע לראשונה במדי הקבוצה הבוגרת של מכבי תל אביב, במשחק נגד הכח מכבי רמת גן.

כהן שיחק לרוב בעמדת הבלם האחורי. הוא תמך בהתקפה, נחשב בעל יכולת טכנית טובה, ובהדרגה הפך למנהיג בקבוצה. בתקופה בה שיחק בקבוצה זכתה מכבי תל אביב בדאבל בעונת 1976/1977, ובאליפות בעונת 1978/1979. בעונה זו הוא הבקיע את אחד השערים הזכורים ביותר בתולדות הכדורגל הישראלי, בדרבי נגד הפועל תל אביב, בבעיטה מהאוויר, במשחק שנערך בתנאי גשם שוטף.

בעקבות הצלחתו בליגה הישראלית, זומן כהן למבחנים בליברפול האנגלית, שאותה אימן בתקופה זו בוב פייזלי. כרטיס השחקן שלו נרכש על ידי ליברפול ב-450,000 דולר. הוא שיחק בליברפול שנתיים וחצי, בהן השתתף ב-36 משחקים. משחק הבכורה שלו היה משחק חוץ, נגד לידס יונייטד, ומשחק הבכורה שלו באצטדיון אנפילד היה משחק ההכתרה של עונת 1979/1980, נגד אסטון וילה; משחק זה זכור בעקבות שער עצמי של כהן שהביא לתיקו 1:1 מול אסטון וילה, אך בהמשך הבקיע כהן גם שער לזכות קבוצתו, והמשחק הסתיים בניצחונה של ליברפול בתוצאה 1:4 ובחגיגות האליפות.

עונתו הטובה ביותר של כהן במדי ליברפול הייתה עונת 1980/1981, בה זכתה הקבוצה בגביע אירופה לאלופות. כהן שיחק במשחקי השלבים המוקדמים, אך לא שותף בהרכב הקבוצה בחצי הגמר נגד באיירן מינכן ובגמר בפריז מול ריאל מדריד.

באמצע עונת 1981/1982 חזר כהן לישראל. בתקופה זו מכבי תל אביב הובסה 6:0 נגד מכבי נתניה, ובעקבות לחצם של מנהלי האגודה על כהן לסייע לקבוצת נעוריו, חזר כהן לקבוצה, לאחר שכרטיסו נקנה מליברפול ב-180,000 דולר.

בשנת 1984 היה כהן ממקימי ארגון שחקני הכדורגל בישראל, והנהיג אותו כיו"ר הראשון, בצוותא עם מזכ"ל הארגון אלי יאני, להישגים רבים, וביניהם הכרה בכדורגלנים כשכירים והסרת תקרת השכר לכדורגלנים. בשנת 1985 הורשע בהעלבת עובד ציבור ונדון לחודש מאסר על תנאי ולקנס של 100,000 שקלים.

לאחר חמש שנים במכבי תל אביב, הציע לו גריים סונס, מאמן קבוצת גלאזגו ריינג'רס מסקוטלנד ששיחק לצידו בליברפול, לחזור לאי הבריטי. כהן חתם לשנתיים בקבוצה הסקוטית. בשנה הראשונה בריינג'רס השתתף כהן רק ב-15 משחקים (בהם גמר גביע הליגה בו זכתה הקבוצה), ובמקביל משפחתו לא התאקלמה בגלאזגו, ולפיכך בסוף השנה ויתר כהן על השנה השנייה בקבוצה וחזר כדי לסיים את הקריירה בישראל.

כהן חזר למכבי תל אביב ב־1988 בה שיחק עד שנת 1990, באותה עת הגיעו לקבוצה מבית"ר ירושלים אורי מלמיליאן ואבי כהן (הירושלמי), בעקבות זאת כונה אבי כהן "התל אביבי". במהלך עונת 1989/1990 קיבל הצעה ממרדכי שפיגלר שהתמנה לתפקיד מאמן מכבי נתניה להצטרף לקבוצה כעוזרו. לאחר מעברו הודיע כהן על פרישה ממשחק פעיל והצטרף לנתניה כעוזר המאמן. בעונת 1991/1992 חזר כהן לקריירת המשחק ושיחק שלושה משחקים במדי נתניה לאור בקשתו של שפיגלר. אלה היו שלושת המשחקים האחרונים בקריירה של כהן ולאחריהם המשיך לשמש כעוזר מאמן הקבוצה.

במהלך הקריירה כשחקן פעיל, שיחק כהן במדי נבחרת ישראל ב-64 משחקים במשך 12 שנים. ב-2019, 28 שנה לאחר פרישתו, נבחר על ידי עיתון "הארץ" למקום התשיעי בדירוג כדורגלני ישראל בכל הזמנים.

לאורך שנות ה-90 וה-2000 שימש כהן כמאמן כדורגל בקבוצות רבות, בהן מכבי נתניה, בית"ר תל אביב, מכבי יבנה, עירוני אשדוד, הפועל כפר סבא, הפועל אשקלון ומכבי הרצליה. עם זאת, באף אחת מהן הוא לא הצליח לשחזר את ימי הזוהר והתהילה שלו כשחקן. במקביל שימש בתקופה זו גם כפרשן כדורגל בטלוויזיה. ב־1998 היה הפרשן במשחק השרוכים, והעיר בזמן אמת כי לדעתו הפועל בית שאן אינה מתאמצת במשחקה ומעניקה לבית"ר ירושלים את האפשרות לנצח בקלות.

באפריל 2005 נבחר כהן לתפקיד יו"ר ארגון שחקני הכדורגל בישראל, בו כיהן עד פטירתו.

בשנת 2008 השתתף בעונה הרביעית של תוכנית המציאות "רוקדים עם כוכבים" בערוץ 2 של רשת, לצידה של הרקדנית מירית קרדונר. באותה שנה החל כהן לשמש כפרשן בתוכנית הספורט "זה ברשת" של תחנת הרדיו רשת ב', לצדו של יואב אביב. הוא השתתף בתוכנית בפעם האחרונה ביום א', 19 בדצמבר 2010.

## פטירתו
ב-20 בדצמבר 2010 נפצע כהן באורח אנוש בתאונת דרכים, סמוך למתחם הבורסה ברמת גן: רכב מסחרי פגע בו בעת שרכב על קטנוע. הוא הובהל לבית החולים איכילוב, שם שכב ללא הכרה במשך תשעה ימים. ב-28 בדצמבר קבעה ועדה רפואית מטעם משרד הבריאות שכהן שרוי במוות מוחי. למחרת נדם לבו. הוא נטמן בבית העלמין מורשה ברמת השרון, בהלוויה שבה השתתפו אלפים.

כל משחקי המחזור שלאחר פטירתו נפתחו בדקה של מחיאות כפיים לזכרו, בדומה לטקס שערכה לזכרו ליברפול, בה שיחק בעבר. ביולי 2011 החל משרד התרבות והספורט לארגן את ליגת החובבים הארצית ע"ש אבי כהן להנצחתו. ב-6 במרץ 2012 נחנך בשמו החדש אקדמיית הנוער ע"ש אבי כהן במתחם האימונים קריית שלום, על ידי קבוצתו לשעבר מכבי תל אביב.

## הנצחה על בול דאר ישראלי
בתאריך 6 בדצמבר 2011 דאר ישראל הנפיק סדרה של 10 בולי דאר הקרויה " אגדת הכדורגל הישראלי". אחד מהבולים האלה הוקדש להנצחת זכרו של אבי כהן. הבול עוצב במשותף על ידי האמנים אופיר בגון ומאיר אשל. על השובל מופיעה חתימת ידו של אבי כהן.

## משפחתו
כהן היה נשוי לדורית, ואב לשלושה ילדים, בהם הכדורגלן תמיר כהן. אחותה של דורית, איריס, נישאה לכדורגלן העבר ויקי פרץ.

## תארים בהם זכה
;מכבי תל אביב
* אליפויות: 1976/1977, 1978/1979
* גביעי מדינה: 1976/1977, 1986/1987

;ליברפול
* אליפויות: 1979/1980
* מגן הקהילה: 1979, 1980
* גביע אירופה לאלופות: 1980/1981

;גלאזגו ריינג'רס
* גביע הליגה: 1987/1988

;תארים אישיים
* כדורגלן העונה של מעריב: 1978/1979

## קישורים חיצוניים

* עמוד השחקן של אבי כהן (ת"א) באתר ההתאחדות לכדורגל בישראל
* שלושת הרגעים הגדולים של אבי כהן ז"ל בצהוב, באתר הרשמי של מכבי תל אביב, 29 בדצמבר 2017
* 
* 
* דף השחקן, באתר הרשמי של מכבי תל אביב

## הערות שוליים

קטגוריה:כדורגלנים ישראלים
קטגוריה:בלמי כדורגל ישראלים
קטגוריה:רמת גן: כדורגלנים
קטגוריה:כדורגלני מכבי תל אביב
קטגוריה:כדורגלני מכבי נתניה
קטגוריה:כדורגלני ליברפול
קטגוריה:כדורגלני גלאזגו ריינג'רס
קטגוריה:כדורגלני נבחרת ישראל
קטגוריה:כדורגלנים ישראלים באנגליה
קטגוריה:כדורגלנים ישראלים בסקוטלנד
קטגוריה:מאמני כדורגל ישראלים
קטגוריה:מאמני בית"ר תל אביב
קטגוריה:מאמני מכבי יבנה
קטגוריה:מאמני מכבי עירוני אשדוד
קטגוריה:מאמני הפועל כפר סבא
קטגוריה:מאמני הפועל אשקלון
קטגוריה:מאמני מכבי הרצליה
קטגוריה:כדורגלנים אולימפיים ישראלים
קטגוריה:כדורגלנים באולימפיאדת מונטריאול (1976)
קטגוריה:משתתפים ישראלים באולימפיאדת מונטריאול (1976)
קטגוריה:חברי היכל התהילה של הכדורגל הישראלי
קטגוריה:עולים בשנות ה-1950
קטגוריה:מתחרי רוקדים עם כוכבים (ישראל)
קטגוריה:הרוגי תאונות דרכים בישראל
אבי
קטגוריה:אישים שהונצחו על בולי ישראל
קטגוריה:ישראלים ילידי מצרים
קטגוריה:מורשעים בפגיעה בעובד ציבור בישראל
קטגוריה:אישים הקבורים בבית הקברות מורשה
קטגוריה:ישראלים שנולדו ב-1956
קטגוריה:ישראלים שנפטרו ב-2010